Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, à nostre gruier d’Aual en nostre contée de Bourgoigne, qui est ou saray pour le temps, salut. Comme nous aiens entendu que pour les empairemens, pons, portes et fortificacions de nostre ville d’Arbois, [F° xiiij, v°] les habitans du lieu aient nécessitey de merrien, et nous haient supplié de lour outroier qu’il en puissent prendre ce que mestier lour sara en nostre forest de Mouchay, nous volons et vous mandons que, à la requeste des escheuins et habitans de la dicte ville, vous en nos dictes forès, en leu meins dommagable à nous et plus aisié pour eulx, balliez et déliurés bois et merrien ores autrefois pour le temps aduenir, toutes fois que mestier en sara, tant et telle quantité que il conuiendra, sens fraude, afin que il puissent faire les dictes fortificacions de lour ville soustenir et maintenir en bon estat, car ainsi lour auons outroié et octroions pour le temps présent et auenir par ces présentes. Donné à Troies le xxviie jour d’auril l’am de grâce mil ccc lx et vnze. Par ma dame en son conseil où estoient maistre Cuiret, messire Humbert, maistres J. Biset, J. Blarie et autres. Et est seignié par Jehans d’Esparnay.